১০ মে পরীক্ষা শেষ করে ৩ বন্ধু রাতের ট্রেনে রওনা দিলাম চট্টগ্রামের উদ্দেশ্যে। যেহেতু সড়ক পথে জ্যামের সম্ভাবনা ছিলো তাই আর রিস্ক না নিয়ে ট্রেনকে বেছে নিলাম। ভাড়া ছিলো জনপ্রতি ৩৪৫ টাকা। রাত ৯ টার ট্রেন, ভোর ৫:৩০ এর দিকে চট্টগ্রাম পৌঁছলাম। এরপর সিএনজি রিজার্ভ নিয়ে গেলাম অক্সিজেন। ভাড়া নিয়েছিল ১৫০ টাকা। সেখান থেকে রাঙ্গামাটির বাস, পাহাড়িকা এক্সপ্রেস জনপ্রতি ভাড়া ১২০ টাকা। বাস ছাড়ার সময় ছিলো ৬:৩০ যেহেতু হাতে সময় ছিলো তাই ওখানেই নাস্তা করলাম। ৩ জনের বিল আসলো ১৫০ টাকা। আমাদের প্রথমে ইচ্ছা ছিলো রাঙ্গামাটি যাবো কিন্তু পরে ভাবলাম কাপ্তাই যাই। প্রথমে ভেবেছিলাম বাস কাপ্তাই হয়ে রাঙ্গামাটি যাবে কিন্তু না বাস হাটহাজারি হয়ে রাঙ্গামাটির উদ্দেশ্য যাচ্ছে তাই আমাদের ঘাগড়া বাজারে নেমে যেতে হলো। ৭:৩০ এর দিকে আমাদের ওখানে নামিয়ে দেয়। এরপর সেখান থেকে লোকাল সিএনজি করে বড়ইছড়ি আসলাম। জনপ্রতি ভাড়া ৩০ টাকা।